O B E C    N I Ž N Ý    K L Á T O V

V Š E O B E C N E   Z Á V Ä Z N É   N A R I A D E N I E   
č. 4/2011
PREVÁDZKOVÝ PORIADOK POHREBISKA OBCE NIŽNÝ KLÁTOV

Schválený Obecným zastupiteľstvom v Nižnom Klátove 
                                  dňa 18.8.2011 uznesením č. 57/2011

                                    Účinnosť: 5.9.2011                                                                                                        
Obecné zastupiteľstvo v Nižnom Klátove podľa § 6 zákona SNR č.369/1990 Zb. o obecnom zriadení v znení neskorších predpisov a v súlade s § 18 zákona č.131/2010 Z.z. o pohrebníctve        

VYDÁVA

V Š E O B E C N E   Z Á V Ä Z N É   N A R I A D E N I E  
 
č. 4/2011
Prevádzkový poriadok pohrebiska Obce Nižný Klátov

§ 1
Predmet úpravy

1.	Tento prevádzkový poriadok pohrebiska Obce NIŽNÝ KLÁTOV (ďalej len „Prevádzkový poriadok“) sa týka cintorína nachádzajúceho sa v našej obci, nachádzajúcom sa na ulici Stará Košická.

§ 2
Prevádzkovateľ pohrebiska

1.	Obec NIŽNÝ KLÁTOV (ďalej len „obec“) je prevádzkovateľom pohrebiska, pričom nemá odbornú spôsobilosť na výkon tejto činnosti. Obec uzatvorila v súlade so zákonom „Zmluvu o poskytnutí služby“  s firmou:

ktorá je odborne spôsobilá na výkon tejto činnosti (kópia osvedčenia v prílohe č. 2). Táto firma je výlučne ako dohliadajúci a poradný orgán nad dodržiavaním zákona č. 131/2010 Z.z. o pohrebníctve (ďalej len „zákon o pohrebníctve“) a zároveň spôsobilou a zodpovednou osobou uvedenou v Prevádzkovom poriadku pohrebiska.
Táto firma je poverená vykonávaním výkopových prác na pohrebisku, vykonávaním exhumácií a iných prác potrebných pri zabezpečovaní ukladania ľudských pozostatkov do hrobov. Na žiadosť pozostalých, tieto práce na pohrebisku môže vykonať aj iná firma, ale musí predložiť Obci oprávnenie na výkon tejto činností (Osvedčenie o odbornej spôsobilosti na prevádzkovanie pohrebiska alebo prevádzkovanie pohrebnej služby).

§ 3
Rozsah služieb poskytovaných na pohrebisku

1.	Prevádzkovanie pohrebiska zahŕňa:
a)	vykopanie hrobu a zasypanie hrobu, 
b)	vykonávanie exhumácie, 
c)	vedenie evidencie súvisiacej s prevádzkovaním pohrebiska, 
d)	správu pohrebiska, 
e)	správu domu smútku,  
f)	údržbu komunikácií a zelene na pohrebisku.
2.	Práce uvedené v § 3 ods. 1 písm. a) a b) môže vykonávať prevádzkovateľ pohrebnej služby na základe zmluvy s obstarávateľom pohrebu.

§ 4
Povinnosti prevádzkovateľa pohrebiska

1.	Prevádzkovateľ je povinný:
a)	prevziať ľudské pozostatky, ak je úmrtie doložené listom o prehliadke  mŕtveho a  štatistickým hlásením o úmrtí vystaveným lekárom, ktorý vykonal prehliadku  mŕtveho tela  alebo pasom pre mŕtvolu. Ak ide v súvislosti s úmrtím o podozrenie zo spáchania trestného činu, prevádzkovateľ pohrebiska prevezme ľudské pozostatky len s písomným súhlasom orgánu činného v trestnom konaní. Ľudské ostatky prevezme prevádzkovateľ  po preukázaní splnenia podmienok uvedených v § 19  ods. 7 až  8 zákona o pohrebníctve, 
b)	viesť evidenciu hrobových miest a evidenciu prevádzkovania pohrebiska podľa § 17 ods. 4 písm. a) zákona o pohrebníctve, 
c)	zdržať sa v styku s pozostalými necitlivého správania a pri pohrebnom  obrade umožniť účasť cirkví a  iných osôb v  súlade s  prejavenou vôľou obstarávateľa pohrebu,
d)	vykonávať exhumáciu ľudských ostatkov podľa § 19 zákona o pohrebníctve, 
e)	zabezpečiť, aby hrob spĺňal požiadavky podľa § 19 ods. 1 zákona o pohrebníctve,
f)	dodržiavať dĺžku tlecej doby podľa 19 ods. 3 zákona o pohrebníctve,
g)	dodržiavať zákaz pochovávania podľa § 20 ods. 1 zákona o pohrebníctve,
h)	pri výpovedi nájomnej zmluvy postupovať podľa § 22 zákona o pohrebníctve,
i)	nakladať s odpadmi v súlade so zákonom č. 223/2001 Z.z. o odpadoch a o zmene a doplnení niektorých zákonov v znení neskorších predpisov, 
j)	chrániť pohrebisko stavebnými a terénnymi úpravami pred zaplavením,
k)	umiestniť na mieste obvyklom na pohrebisku cenník služieb,
l)	umožniť prevádzkovateľovi pohrebnej služby vstup na pohrebisko na vykonanie pohrebnej služby podľa rozsahu dohodnutého s obstarávateľom pohrebu.
§ 5
Povinnosti nájomcu hrobového miesta

1.	Nájomca hrobového miesta je povinný:
a)	dodržiavať ustanovenia prevádzkového poriadku, ktoré sa týkajú povinností nájomcu  hrobového miesta,
b)	užívať hrobové miesto podľa nájomnej zmluvy,
c)	udržiavať prenajaté hrobové miesto v poriadku na vlastné náklady,
d)	písomne oznamovať prevádzkovateľovi všetky zmeny údajov, ktoré sú   potrebné na vedenie evidencie podľa § 17 ods. 4 písm. a) zákona o pohrebníctve, 
e)	udržiavať  poriadok na pohrebisku.
2.	Zakazuje sa nájomcovi hrobového miesta:
a)	vysádzať stromy a ostatné dreviny na pohrebisku bez písomného súhlasu  prevádzkovateľa, umiestňovať lavičky  na pohrebisku bez písomného súhlasu prevádzkovateľa,  
3.	Ak prevádzkovateľ zistí nedostatky, vyzve oprávneného, aby ich v primeranej  lehote odstránil. Ak sa tak nestane, urobí prevádzkovateľ potrebné opatrenia na  náklady porušovateľov.
§ 6
Povinnosti návštevníkov pohrebiska

1.	Návštevníci pohrebiska a domu smútku sú povinní dodržiavať tento Prevádzkový poriadok, zákon o pohrebníctve  a pokyny prevádzkovateľa.
2.	Návštevníci pohrebiska sú povinní:
a)	na pohrebisku správať sa spôsobom, ktorý nenarušuje pietu a dôstojnosť miesta, 
b)	dbať o poriadok, čistotu a starostlivo zaobchádzať so zariadeniami, ktoré slúžia verejnému záujmu.
3.	Návštevníkom pohrebiska sa zakazuje:
a)	vjazd motorových vozidiel a motocyklov na pohrebisko bez  súhlasu prevádzkovateľa,
b)	fajčiť na pohrebisku, 
c)	požívať alkoholické nápoje,
d)	odhadzovať odpadky mimo zberných nádob na to určených, 
e)	vodiť psov na pohrebisko, 
f)	robiť hluk na pohrebisku,
g)	neoprávnene zasahovať do iného hrobového miesta.

§ 7
Užívanie hrobového miesta

1.	Právo užívať hrobové miesto vzniká uzavretím nájomnej zmluvy, ktorá musí mať   písomnú formu. Nájomná zmluva sa uzatvára na dobu neurčitú, nesmie byť vypovedaná skôr ako po uplynutí tlecej doby na pohrebisku. 
2.	Uzavretím nájomnej zmluvy prevádzkovateľ prenecháva za nájomné nájomcovi hrobové  miesto na uloženie ľudských pozostatkov alebo ľudských ostatkov.
3.	Nájomné je povinný nájomca hrobového miesta uhradiť prevádzkovateľovi, pri uložení  ľudských pozostatkov do hrobu, na celú tleciu dobu. Ďalšie nájomné, ak nie sú do hrobu uložené ľudské pozostatky,  je  povinný nájomca  hrobového miesta uhradiť  na dobu 10 rokov.
4.	Právo užívať hrobové miesto môže s písomným súhlasom  nájomcu previesť na inú osobu iba prevádzkovateľ.
5.	Pri úmrtí nájomcu hrobového miesta má prednostné právo na uzavretie nájomnej zmluvy  osoba blízka, ak je blízkych osôb viac, tá blízka osoba, ktorá sa prihlási ako prvá. Prednostné právo na uzatvorenie nájomnej zmluvy možno uplatniť najneskôr do jedného roka od úmrtia nájomcu hrobového miesta.
6.	Prevádzkovateľ je povinný počas trvania nájomnej zmluvy zabezpečiť prístup    k hrobovému miestu a zdržať sa akýchkoľvek zásahov do hrobového miesta okrem  prípadov, keď je potrebné bezodkladne zaistiť bezpečné prevádzkovanie pohrebiska. O takomto pripravovanom alebo už uskutočnenom zásahu je prevádzkovateľ povinný bezodkladne písomne informovať nájomcu.

§ 8
Výpoveď nájomnej zmluvy

1.	Prevádzkovateľ je povinný písomne vopred upozorniť nájomcu:
a)	že uplynie lehota, na ktorú je nájomné zaplatené, najneskôr tri mesiace pred uplynutím tejto lehoty,
b)	na vypovedanie nájomnej zmluvy, najmenej šesť mesiacov predo dňom, keď sa má hrobové miesto zrušiť.
2.	Prevádzkovateľ  nájomnú zmluvu vypovie, ak
a)	závažné okolnosti na pohrebisku znemožňujú trvanie nájmu hrobového miesta,
b)	sa pohrebisko zruší,
c)	nájomca ani po upozornení nezaplatil nájomné za užívanie hrobového miesta.
3.	Ak prevádzkovateľ vypovie nájomnú zmluvu z dôvodov uvedených v § 8 ods. 2 písm. a) a b) musí so súhlasom nájomcu zabezpečiť iné hrobové miesto a na vlastné náklady preložiť ľudské  ostatky vrátane príslušenstva hrobu na nové hrobové miesto.
4.	Ak prevádzkovateľ vypovie nájomnú zmluvu z dôvodov uvedených v § 8 ods. 2 písm. a) a b), je povinný výpoveď nájomnej zmluvy doručiť nájomcovi najmenej 3 mesiace predo dňom, keď sa ma hrobové miesto zrušiť; ak nie je známa adresa alebo sídlo nájomcu, uverejní túto informáciu na vývesnú tabuľu umiestnenú na pohrebisku.
5.	Ak nájomná zmluva bola vypovedaná z dôvodu uvedeného v § 8 ods. 2 písm. c) a nájomca je známy, je prevádzkovateľ povinný výpoveď doručiť nájomcovi najneskôr do 2 mesiacov po uplynutí lehoty, na ktorú bolo nájomné zaplatené. Výpovedná lehota uplynie jeden rok odo dňa doručenia výpovede. Prevádzkovateľ  vyzve nájomcu, aby najneskôr do jedného roka odstránil príslušenstvo hrobu; ak ho v tejto lehote neodstráni, po uplynutí      výpovednej lehoty sa príslušenstvo hrobu považuje za opustenú vec.
6.	Ak prevádzkovateľ  vypovie nájomnú zmluvu  z dôvodu uvedeného v § 8 ods. 2. písm. c) a nájomca nie je známy, uverejní výpoveď nájomnej zmluvy na vývesnej tabuli umiestnenej na pohrebisku. Výpovedná lehota uplynie tri roky odo dňa, odkedy nebolo nájomné zaplatené. Prevádzkovateľ ponechá po túto dobu príslušenstvo hrobu na hrobovom mieste s označením, že ide o  trojročné uloženie, počas  ktorého sa môže nájomca prihlásiť; po uplynutí výpovednej lehoty sa príslušenstvo hrobu považuje za opustenú vec.
7.	Ak prevádzkovateľ postupuje podľa § 8 odsekov 5 a 6, musí zabezpečiť obrazovú      dokumentáciu hrobového miesta so stručným opisom stavu príslušného hrobu.

§ 9
Prístup pohrebiska verejnosti

1.	Pohrebisko je prístupné pre verejnosť denne od  06.00 – 21.00 hod. 
2.	Počas dní Pamiatky zosnulých   t.j. od 1.novembra do 3. novembra je pohrebisko  otvorené od 06.00 - 22.00 hod. 
3.	Každý návštevník je povinný pred určenou zatváracou hodinou pohrebisko opustiť bez osobitného upozornenia. 
4.	Deťom do 10 rokov je vstup na pohrebisko a domu smútku dovolený len sprievode dospelých osôb. 
5.	Motorovými vozidlami a inými dopravnými prostriedkami sa môže na pohrebisko  vchádzať  iba s  povolením prevádzkovateľa, s výnimkou zdravotne postihnutých občanov.
6.	Dom smútku je prístupný, za účelom uloženia ľudských pozostatkov alebo ľudských ostatkov do chladiaceho zariadenia  po  splnení podmienok uvedených v § 4  v odseku 1)     v pracovných dňoch v čase  od 08,00 – 16,00  hod.  alebo podľa dohody s prevádzkovateľom. 
7.	Dom smútku je pre verejnosť prístupný  hodinu pred pohrebom, na základe požiadavky pozostalých i v inom čase po dohode s prevádzkovateľom. 

§ 10
Ukladanie ľudských pozostatkov a exhumácia ľudských ostatkov

1.	Pochováva sa uložením ľudských pozostatkov  do zeme na pohrebisku.
2.	Spopolnené ostatky sa ukladajú na mieste pohrebiska určenom prevádzkovateľom.
3.	Miesto, kde majú byť uložené ľudské pozostatky  alebo urna určí prevádzkovateľ po dohode s obstarávateľom  pohrebu alebo s pozostalými. 
4.	Ľudské pozostatky, ktoré nie sú uložené v chladiacom zariadení, sa musia pochovať do 96 hodín od úmrtia, nie však pred uplynutím 48 hodín od úmrtia. Ak sa vykonala pitva, mŕtveho možno ihneď pochovať; to neplatí, ak bola pitva nariadená v trestnom konaní, ľudské pozostatky možno pochovať za podmienok uvedených v osobitnom predpise.
5.	Ľudské pozostatky, ktoré sú uložené v chladiacom zariadení, sa musia pochovať do 14 dní od úmrtia okrem prípadov uvedených v § 8 ods.4 písm. h) zákona o pohrebníctve.
6.	Hrob na ukladanie ľudských pozostatkov musí spĺňať tieto požiadavky:
a)	hĺbka pre dospelú osobu a dieťa staršie ako 10 rokov musí byť najmenej 1,6 m; pre dieťa mladšie ako 10 rokov najmenej 1,2 m, prehĺbený hrob musí mať hĺbku aspoň 2,2 m,
b)	dno musí ležať najmenej 0,5 m nad hladinou podzemnej vody,
c)	bočné vzdialenosti medzi jednotlivými hrobmi musia byť najmenej 0,3 m,
d)	rakva s ľudskými pozostatkami musí byť uložená do hrobu a zasypaná  skyprenou zeminou vo výške  minimálne 1,2 m,
e)	pred uplynutím tlecej doby sa môžu do toho istého hrobu uložiť ďalšie ľudské pozostatky, ak je ich možné  umiestniť nad úroveň naposledy pochovaných ľudských ostatkov a vrstva uľahnutej zeminy nad rakvou  bude najmenej 1 m.
7.	Ľudské ostatky musia byť uložené v hrobe najmenej do uplynutia tlecej doby. 
8.	Pred uplynutím tlecej doby možno ľudské ostatky exhumovať na 
a)	príkaz sudcu alebo prokurátora alebo,
b)	žiadosť obstarávateľa pohrebu alebo  blízkej osoby, ak obstarávateľ pohrebu už nežije, alebo na žiadosť obce, ak bola obstarávateľom pohrebu.
9.	Žiadosť na exhumáciu ľudských ostatkov pred uplynutím tlecej doby musí mať písomnú  formu a musí  obsahovať:
a)	vyjadrenie regionálneho úradu verejného zdravotníctva, ak ide o ľudské ostatky pred uplynutím tlecej doby,
b)	list o prehliadke  mŕtveho a štatistické hlásenie o úmrtí,
c)	nájomnú zmluvu vydanú prevádzkovateľom pohrebiska, ak budú ľudské ostatky uložené na inom pohrebisku,
d)	identifikačné údaje prevádzkovateľa pohrebnej služby, ktorá ľudské ostatky prevezie.
10.	Náklady na exhumáciu uhradí ten, kto o ňu požiadal.
11.	Výkopové práce súvisiace s pochovávaním a exhumáciou vykonáva prevádzkovateľ pohrebnej služby, ktorý je povinný zabezpečiť bezpečnostné a hygienické podmienky.

§ 11
Ukladanie ľudských pozostatkov a exhumácia

1.	Plán hrobových miest  sa nachádza u prevádzkovateľa, ktorý sa vedie v elektronickej alebo písomnej podobe. 
§ 12
Evidencia pohrebiska    

1.	Prevádzkovateľ je povinný viesť evidenciu pohrebiska v členení:
a)	evidencia hrobových miest,
b)	evidencia prevádzkovania pohrebiska.
2.	Evidencia hrobových miest musí obsahovať :
a)	meno, priezvisko a dátum úmrtia osoby, ktorej ľudské ostatky sú uložené v hrobovom mieste,
b)	dátum uloženia ľudských pozostatkov alebo ľudských ostatkov s uvedením hrobového miesta a hĺbky pochovania,
c)	záznam o nebezpečnej chorobe, ak mŕtvy, ktorého ľudské pozostatky sa uložili do hrobu alebo hrobky, bol nakazený nebezpečnou chorobou,
d)	meno, priezvisko a adresu miesta trvalého pobytu, ak je nájomcom fyzická osoba, názov obce, ak je nájomcom obec,
e)	dátum uzavretia zmluvy o nájme hrobového miesta a údaje o zmene nájomcu,
f)	údaje o vypovedaní nájomnej zmluvy a dátum jej skončenia,
g)	skutočnosť, či je hrob, hrobka alebo pohrebisko chránené ako národná kultúrna pamiatka alebo pamätihodnosť obce podľa osobitného predpisu alebo či ide o vojnový hrob,
h)	údaje o pochovaní potrateného ľudského plodu alebo predčasne odňatého ľudského plodu.
3.	Evidencia prevádzkovania pohrebiska musí obsahovať údaje o
a)	zákaze pochovávania a dobe jeho trvania, ak sa taký zákaz vydal,
b)	zrušení pohrebiska.
4.	Zákaz pochovávania:
a)	ak by ďalším pochovávaním na pohrebisku mohlo dôjsť k ohrozeniu zdravia ľudí alebo kvality podzemnej vody, môže pochovávanie zakázať príslušný orgán štátnej správy,
b)	na pohrebisku, kde je zakázané pochovávanie ľudských pozostatkov do zeme, je možné ďalej pochovávanie iným spôsobom, ak príslušný orgán štátnej správ, ktorý pochovávanie zakázal, s navrhovaným spôsobom pochovávania súhlasí.

§ 13
Dĺžka tlecej doby

1.	Dĺžka tlecej doby telesných ostatkov uložených v hrobe je 10 rokov od pochovania.
2.	Dĺžka tlecej doby telesných ostatkov uložených v hrobke je 20 rokov od pochovania.
3.	Ak sa zistí, že ľudské ostatky nie sú ani po uplynutí  tejto tlecej doby zotleté, tlecia doba sa  primerane predĺži podľa výsledkov hydrogeologického prieskumu.

§ 14
Spôsob nakladania s odpadmi

1.	Nájomníci hrobového miesta a návštevníci pohrebiska ukladajú odpad z hrobového miesta do zberných nádob na to určených na pohrebisku.
2.	Je zakázané spaľovať odpad na pohrebisku. 
3.	Stavebník je povinný stavebný odpad na vlastné náklady odviesť z pohrebiska.
4.	Prevádzkovateľ zabezpečuje na zber odpadu z pohrebiska zberné nádoby, ktoré vyváža pravidelne podľa potreby. 

§ 15
Práce na pohrebisku

1.	Vykonávať výkopové práce, stavebné úpravy hrobových miest, osádzanie lavičiek, vysádzať stromy a kry, zasahovať do jestvujúcej zelene je možné iba so súhlasom prevádzkovateľa. Výrub drevín povoľuje Obec NIŽNÝ KLÁTOV.
2.	Na stavebné úpravy hrobových miest nie je potrebné stavebné povolenie alebo ohlásenie podľa osobitného predpisu. Na ich vybudovanie je potrebný súhlas prevádzkovateľa.
3.	Jednoduché práce potrebné na udržiavanie hrobového miesta môže nájomca hrobového miesta vykonávať bez súhlasu prevádzkovateľa. 
4.	Rozmery novovybudovaných hrobových miest vrátane príslušenstva hrobu:
                                     Jednohrob :   110 x 245 cm
                                     Dvojhrob   :  210 x 245 cm
                                     Trojhrob    :  310 x 245 cm
                                     Detský hrob ( dieťa do 6 rokov):  80x140 cm
                                     Detský hrob ( dieťa do 14 rokov): 90x200 cm
5.	Uličky medzi hrobovými miestami musia byť priechodné, najmenej 30 cm široké.
6.	Predné a zadné hrany rámov hrobových miest musia byť v jednej priamke.
7.	Pri svahovitom teréne musí byť stavba rovnomerne odstupňovaná. 
8.	Bez súhlasu prevádzkovateľa nie je možné odpredávať, odstraňovať vybudované stavby a ani iným spôsobom vykonávať zmeny. 

§ 16
Podmienky vstupu pohrebnej služby na pohrebisko

1.	Prevádzkovateľ je povinný umožniť prevádzkovateľovi pohrebnej služby vstup   na pohrebisko na vykonanie pohrebnej služby podľa rozsahu dohodnutého s obstarávateľom pohrebu za nasledovných podmienok:
a)	prevádzkovateľ pohrebnej služby je povinný riadiť sa Prevádzkovým poriadkom pohrebiska a vykonávať  pohrebné služby na pohrebisku, len so súhlasom prevádzkovateľa,
b)	prevádzkovateľ pohrebnej služby je povinný s prevádzkovateľom uzatvoriť zmluvu o spolupráci a doložiť oprávnenie na vykonávanie pohrebných služieb podľa zákona o pohrebníctve.
c)	prevádzkovateľ pohrebnej služby je povinný nahlásiť prevádzkovateľovi dátum a čas obradu pochovávania podľa dohody s obstarávateľom pohrebu,
d)	prevádzkovateľ určí miesto pre výkop hrobového miesta,
e)	pracovníci pohrebnej služby musia byť počas smútočného obradu upravení, sú povinní sa zdržať v styku s pozostalými necitlivého správania a svojim oblečením a vystupovaním zachovať dôstojnosť pietneho aktu,
f)	prevádzkovateľ má nárok na úhradu nákladov za služby poskytované prevádzkovateľovi pohrebnej služby na pohrebisku podľa § 31 ods. 7 zákona o pohrebníctve.

§ 17
Prevádzkové priestory Dómu smútku
1.	Prevádzkové priestory Domu smútku:
                  prevádzkovo – technologická časť,
                  verejná časť.
•	Prevádzkovo – technologická časť obsahuje:
-	prípravovňu,
-	kanceláriu pre správcu cintorína a rečníka, 
-	chladiareň,
-	strojovňu,
-	miestnosť pre upratovačku, 
-	umývarku, 
-	zvonicu.
•	Verejná časť obsahuje:
-	obradnú sieň,
-	sociálne zariadenie pre ženy,
-	sociálne zariadenie pre mužov.
          
§ 18
Používanie chladiaceho zariadenia

1.	Obec má vo svojom vlastníctve Dom smútku. Dom smútku je vybavený chladiacim zariadením na ukladanie ľudských pozostatkov do času pochovania, ktoré zabezpečuje trvalé udržanie teploty v rozmedzí 0°C až +5°C. 
2.	Ak doba od zistenia úmrtia lekárom, ktorý vykonal prehliadku mŕtveho tela, do pochovania presiahne 14 dní alebo ak to vyžaduje stav ľudských pozostatkov, ukladať ich do mraziaceho zariadenia, ktoré zabezpečí trvalé udržanie teploty nižšej ako -10 oC, toto zariadenie obec nevlastní, preto musí v tomto prípade umiestniť ľudské pozostatky do iného zariadenia.
3.	Kontrola teploty je zabezpečená digitálnym meraním s údajmi o minimálnej aj maximálnej teplote počas chladenia. Opravy sú zabezpečené vo vlastnej réžii.

§ 19
Evidencia Domu smútku

1.	Obec ako prevádzkovateľ Domu smútku musí viesť evidenciu o zaobchádzaní s ľudskými pozostatkami a ľudskými ostatkami, ktorá obsahuje
a)	meno a priezvisko mŕtveho, miesto a dátum narodenia, miesto a dátum úmrtia, rodné číslo, ak bolo pridelené, 
b)	dátum a hodinu prevzatia ľudských pozostatkov a ľudských ostatkov od pohrebnej služby,
c)	dátum a hodinu odovzdania ľudských pozostatkov a ľudských ostatkov na pohrebisko alebo do krematória, 
d)	doklady o mŕtvom, ktoré sa pohrebnej službe odovzdali (List o prehliadke mŕtveho), 
e)	dátum a hodinu uloženia ľudských pozostatkov do chladiaceho zariadenia, 
f)	dátum a hodinu vyňatia ľudských pozostatkov z chladiaceho zariadenia,
g)	evidenčné číslo vozidla, ktoré ľudské pozostatky alebo ľudské ostatky priviezlo,
2.	Evidencia o zosnulom, ktorý je uložený v chladiarenskom boxe sa vedie v zošite

§ 20
Režim údržby, čistoty a dezinfekcie Domu smútku
 
1.	Sanitačno hygienický režim v Dome smútku:
-	pred každým pohrebom sa prevádza dezinfekcia priestorov Domu smútku osobou na to určenou. Pri dezinfekcii sa používajú čistiace prostriedky – Chloramin, Savo. Roztok sa rozrába podľa návodu na obale. OOPP – rukavice gumené, plášť, podľa potreby rúško na tvár
-	pre bežné čistenie sa používajú čistiace prostriedky – Jar. 
-	čistiace prostriedky sú uložené v miestnosti pre upratovačku v regáloch.
2.	Vetranie priestorov Domu smútku je prirodzené, vykonávane podľa potreby. 

§ 21
Dozor

1.	Kontrolu dodržiavania ustanovení tohto Prevádzkového poriadku vykonávajú:
a)	prevádzkovateľ,  
b)	odborne spôsobilá osoba uvedená v §2,                                                               
c)	poverení zamestnanci obecného úradu,
d)	poslanci Obecného zastupiteľstva v Nižnom Klátove v rozsahu svojich právomocí daných zákonom č. 369/1990 Zb. o obecnom zriadení  v znení neskorších predpisov § 25 ods. 4 písm. d) a e),
e)	Regionálny úrad verejného zdravotníctva v Košiciach.

§ 22
Priestupky

1.	Priestupku sa dopustí ten, kto
a)	nedodržiava ustanovenia prevádzkového poriadku pohrebiska, ktoré sa týkajú   povinnosti nájomcu hrobového miesta podľa § 24 písm. a) zákona o pohrebníctve,
b)	neužíva hrobové miesto podľa nájomnej zmluvy podľa § 24 písm. b) zákona o pohrebníctve,
c)	neudržiava prenajaté hrobové miesto v poriadku na vlastné náklady podľa § 24 ods. c) zákona o pohrebníctve,
d)	písomne neoznámi prevádzkovateľovi pohrebiska všetky zmeny údajov, ktoré sú  potrebné na vedenie evidencie podľa § 24 písm. d) zákona o pohrebníctve,
e)	neudržiava poriadok na pohrebisku podľa § 24 písm. e)  zákona o pohrebníctve,
f)	nedodržiava ustanovenia prevádzkového poriadku pohrebiska, ktoré sa týkajú povinností  návštevníkov podľa § 25 písm. a) zákona o pohrebníctve,
g)	nezachováva dôstojnosť pohrebiska podľa § 25 písm. b)  zákona o pohrebníctve.
2.	Za priestupky podľa odseku 1 možno uložiť pokutu do 663 eur. Pri ukladaní pokuty sa   prihliada na závažnosť, spôsob, čas trvania a následky protiprávneho konania.
3.	Za priestupky podľa zákona o pohrebníctve možno uložiť blokovú pokutu do výšky 66 eur.
4.	Na priestupky a ich prejednávanie sa vzťahuje všeobecný predpis o priestupkoch (zákon č.372/1990 Zb. o priestupkoch v znení neskorších predpisov).
5.	Priestupky podľa odseku 1  prejednáva a sankcie za ne ukladá obec. Výnos z pokút je  príjmom rozpočtu obce.
§ 23
Cenník služieb

1.	Prevádzkovateľ je povinný vydať cenník služieb a vyvesiť ho na úradnej tabuli      prístupnej verejnosti v areáli pohrebiska.
2.	Cenník služieb tvorí prílohu č. 1 tohto VZN.

§ 24
Ochrana osobných údajov

1.	Prevádzkovateľ pri spracúvaní a uchovávaní osobných údajov je povinný dodržiavať zákon č. 428/2002 Z. z. o ochrane osobných údajov v znení neskorších  predpisov.
                                                                           
§ 25
Záverečné ustanovenie

1.	Prevádzkovateľ pohrebiska zabezpečí, aby bol Prevádzkový poriadok verejne prístupný  na  mieste obvyklom na pohrebisku.
2.	Prevádzkovateľ pohrebiska dohliada nad dodržiavaním zákona č. 377/2004 Z. z. o ochrane nefajčiarov, a to tým, že vyvesí príslušnú zákazovú značku (Zákaz fajčenia) alebo nápis (ZÁKAZ FAJČENIA V CELOM OBJEKTE CINTORÍNA)
3.	Prevádzkový poriadok bol schválený na zasadnutí obecného zastupiteľstva v Nižnom Klátove uznesením č.57/ 2011   dňa  18.8.2011 a nadobúda účinnosť 5.9.2011.
4.	Dňom účinnosti tohto nariadenia sa ruší VZN č. 1/2007 zo dňa 29.10.2007 prijaté uznesením č. 170/10/2007.
5.	Pokiaľ tento Prevádzkový poriadok neupravuje niektoré právne vzťahy na pohrebisku, bude sa v prípade ich vzniku postupovať v zmysle zákona o pohrebníctve.

V Nižnom Klátove,  dňa 3.8.2011 

							               Ing. Mgr. Marcela Jokeľová                                                                        
starostka obce 

           		
Príloha č. 1

                                      Cenník    služieb

Cintorínske poplatky a ceny za využívanie Domu smútku a chladiarenského zariadenia sú stanovené na území obce NIŽNÝ KLÁTOV nasledovne:

Prenájom hrobového miesta  na dobu 20 rokov	20 €
	
Prenájom občanom, ktorí nemajú trvalý pobyt v obci, pre občanov pôvodom z obce a rodinných príslušníkov  občanov s trvalým pobytom v obci 	
55 €
	
Obnova užívacieho práva  hrobového miesta  na dobu  10 rokov 	20 €
	
Prenájom hrobového miesta na zriadenie hlineného hrobu na dobu 20 rokov	10 €
	
Obnova užívacieho práva hrobového miesta pre hlinený hrob na dobu 10 rokov	10 €	
Prenájom hrobového miesta na zriadenie detského hrobu na dobu 20 rokov 	10 €	
Obnova  užívacieho práva hrobového miesta pre detský hrob na dobu 10 rokov	10 €	
Obnova užívacieho práva urny na 10 rokov	20 €
	
Užívanie obradnej siene v Dome smútku 
	10 €
	
Užívanie chladiaceho zariadenia v Dome smútku pre obyvateľov obce	5 € 
za každý začatý deň	
Užívanie chladiaceho zariadenia pre cudzích občanov	10 € 
za každý začatý deň	

V Nižnom Klátove, 3.8.2011
Ing. Mgr. Marcela Jokeľová                                                                        
starostka obce 

V Nižnom Klátove  dňa  ......................

							
     
                                                                                                    starosta obce

Príloha č.2

ZÁKAZ FAJČENIA
V CELOM OBJEKTE CINTORÍNA

Obec Nižný Klátov
Všeobecné záväzné nariadenie                                                                                     
Číslo: 4/2011
___________________________________________________________________________

OBEC NIŽNÝ KLÁTOV
      v súlade s ustanovením § 6 ods. 1, zákona č. 369/1990 Zb. o obecnom zriadení v znení neskorších predpisov vydáva 

VŠEOBECNE ZÁVÄZNÉ NARIADENIE
OBCE 
4/2011

PREVÁDZKOVÝ PORIADOK POHREBISKA OBCE NIŽNÝ KLÁTOV

----------------------------------------------------------------------------------------------

Návrh tohto všeobecné záväzného nariadenia ( VZN ) 

Vyvesený na úradnej tabuli obce dňa:							3.8.2011
Dátum začiatku lehoty na pripomienkové konanie:                                                          	3.8.2011
Dátum ukončenia pripomienkového konania:						12.8.2011
Vyhodnotenie pripomienok k návrhu VZN uskutočnené dňa:				15.8.2011

Schválené  všeobecne záväzné nariadenie

Na rokovaní obecného zastupiteľstva dňa:	18.8.2011
Uznesením č.    57/2011	
Vyhlásené vyvesením na úradnej tabuli obce dňa:	18.8.2011	
VZN nadobúda účinnosť dňom:	5.9.2011	

Obec Nižný Klátov
Návrh Všeobecne záväzného nariadenia obce                                                                                     
Číslo: 4/2011
___________________________________________________________________________

OZNÁMENIE

K návrhu VZN obce č. 4/2011 Prevádzkový priadok pohrebiska Obce Nižný Klátov
----------------------------------------------------------------------------------------------

Dátum zverejnenia návrhu: 3.8.2011

Dňom vyvesenia návrhu nariadenia začína plynúť najmenej desaťdňová lehota, počas ktorej môžu fyzické osoby a právnické osoby zmysle zákona SNR č. 369/1990 Zb. o obecnom zriadení v znení neskorších predpisov uplatniť pripomienku k návrhu nariadenia v písomnej forme, elektronicky alebo ústne do zápisnice na Obecnom úrade v Nižnom Klátove, Hlavná 1/1, 044 12 Nižný Klátov v úradných hodinách.

Pripomienkou možno v určenej lehote navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené.

Termín na uplatnenie pripomienok k návrhu VZN: 12.8.2011

V Nižnom Klátove, dňa 3.8.2011

							  Ing. Mgr. Marcela Jokeľová
							           starostka obce

Obec Nižný Klátov
Návrh Všeobecne záväzného nariadenia obce                                                                                      
Číslo: 4/2011
___________________________________________________________________________

VYHODNOTENIE PRIPOMIENOK 

K návrhu VZN obce č. 4/2011 Prevádzkový poriadok pohrebiska Obce Nižný Klátov.
----------------------------------------------------------------------------------------------

Dátum zverejnenia návrhu: 3.8.2011

	V súlade s § 6 ods. 7 zákona č. 369/1990 Zb. o obecnom zriadení v znení neskorších predpisov ako predkladateľ VZN obce Nižný Klátov č. 4/2011 Prevádzkový poriadok pohrebiska Obce Nižný Klátov, týmto oznamujem poslancom OZ obce Nižný Klátov, že k citovanému návrhu VZN mohli fyzické a právnické osoby uplatniť pripomienku do 12.8.2011. V určenom termíne na pripomienkovanie návrhu neboli doručené na obecný úrad v Nižnom Klátove pripomienky od fyzických a právnických osôb.

V Nižnom Klátove, dňa 15.8.2011

  							Ing. Mgr. Marcela Jokeľová
							           starostka obce

O b e c   N i ž n ý   K l á t o v

Obecné zastupiteľstvo				    Nižný Klátov, 18.8.2011
v Nižnom Klátove 

Názov materiálu: VZN č. 4/2011 Prevádzkový poriadok pohrebiska  Obce Nižný Klátov.
----------------------------------------------------------------------------------------------

Predkladá: 							Návrh na uznesenie: 
Ing. Mgr. Marcela Jokeľová 					
starostka obce							
												
Obecné zastupiteľstvo v Nižnom Klátove 
								v súlade s § 6 ods. 1 
zákona SNR č. 369/1990 Zb.
o obecnom zriadení v z. n. p.			
Spracoval:							
Ing. Mgr. Marcela Jokeľová					
starostka obce							s c h v a ľ u j e

Prizvaný:	VZN č. 4/2011 Prevádzkový poriadok pohrebiska Obce Nižný Klátov

Stanovisko:	
-

Odôvodnenie:
- povinnosť vyplývajúca zo zákona o pohrebníctve

V Nižnom Klátove, dňa 18.8.2011